### Beslutning

Taget til efterretning.

Afbud: Helle Søndergaard

### Sagsfremstilling

## Resume og sagens baggrund

Kommunalbestyrelsen skal behandle danmarkskortet 2024 for social-, børne- og voksenhandicapområdet på et møde i 2025. Danmarkskortet viser, hvor mange afgørelser de enkelte kommuner får omgjort i Ankestyrelsen på socialområdet.

## Indstillinger

Kommunaldirektøren indstiller, at orienteringen tages til efterretning.

## Behandling

Børn- og Familieudvalget, Ældre- og Sundhedsudvalget, Handicaprådet, Økonomiudvalget, Socialudvalget, Kommunalbestyrelsen.

## Sagsfremstilling

*Formålet med danmarkskortet*Formålet med danmarkskortet er at skabe gennemsigtighed om, hvor mange afgørelser de enkelte kommuner får omgjort i Ankestyrelsen på socialområdet. Derudover gør danmarkskortet det muligt at foretage sammenligninger på tværs af kommunerne. Omgørelsesprocenten viser, hvorvidt de borgere, der klager til Ankestyrelsen, enten har ret i deres klage, eller har ret til at få genbehandlet deres sag, enten fordi Ankestyrelsen omgør eller hjemviser kommunens afgørelse. Omgørelsesprocenten fortæller derfor noget om rigtigheden af den del af kommunens afgørelser, der påklages til Ankestyrelsen. Den fortæller derimod ikke noget om den generelle kvalitet af kommunernes sagsbehandling. Kortet viser dermed ikke, om der er fejl og mangler i de sager, der ikke klages over.

*De tre danmarkskort for 2024*Social-, Bolig- og Ældreministeriet offentliggør årligt tre landsdækkende danmarkskort på henholdsvis det samlede 1) socialområde, 2) børnehandicapområdet og 3) voksenhandicapområdet med kommunefordelte data. Her fremgår de tre danmarkskort for 2024:

1. Kortet for [omgørelsesprocenter på socialområdet generelt](http://https://www.sm.dk/danmarkskort/2025/jun/omgoerelsesprocenter-paa-socialomraadet-i-2024)
2. Kortet for [børnehandicapområdet](http://https://www.sm.dk/danmarkskort/2025/jun/omgoerelsesprocenter-paa-boernehandicapomraadet-i-2024)
3. Kortet for [voksenhandicapområdet](http://https://www.sm.dk/danmarkskort/2025/jun/omgoerelsesprocenter-paa-voksenhandicapomraadet-i-2024)

Danmarkskortene fremgår også i et bilag, hvor omgørelsesprocenterne for Kalundborg Kommune specifikt er fremhævet.

*Socialområdet generelt*Den samlede omgørelsesprocent på landsplan var i 2024 på 44,9 procent på socialområdet generelt jf. kort nr. 1 ovenfor. Heraf blev

* 7,1 procent af sagerne ændret eller ophævet,
* 37,8 procent af sagerne hjemvist og
* 55,1 procent af sagerne stadfæstet.

*Specifikke tal for Kalundborg Kommune på det samlede socialområde (0-99 år)*
Ankestyrelsen har i 2024 behandlet 53 klager over afgørelser truffet af Kalundborg Kommune på socialområdet. Ankestyrelsen omgjorde 30 af de 53 afgørelser, hvilket i alt svarer til en omgørelsesprocent på 57 procent.

Omgørelsesprocenten for Kalundborg Kommune på det samlede socialområde var i 2024 dermed 12 procentpoint højere end landsgennemsnittet.

Konkret har Ankestyrelsen ophævet eller ændret tre af de 30 afgørelser, mens Ankestyrelsen har bedt Kalundborg Kommune om at behandle sagen på ny i de 27 resterende sager (af de i alt 30 sager). De 30 omgjorte afgørelser skal ses i sammenhæng med, at 6451 borgere modtog ydelser indenfor de pågældende paragrafer i Kalundborg Kommune i 2023 (der er tale om data fra Danmarks Statistik, da tal for 2024 ikke forelå på det tidspunkt, kommunerne afgav høring over udkastet til danmarkskortet for 2024). Det er dermed under én procent af de samlede antal ydelser, der er påklaget til Ankestyrelsen. Heraf har Ankestyrelsen som nævnt omgjort 57 procent af kommunens afgørelser. I forbindelse med høringen over udkastet til danmarkskortet for 2024 har Kalundborg Kommune tilkendegivet, at der arbejdes på at nedbringe antallet af sager, der skal genbehandles.

*Børnehandicapområdet*Den samlede omgørelsesprocent på landsplan var i 2024 på 48,9 procent på børnehandicapområdet, jf. kort nr. 2 ovenfor. Heraf blev

* 7 procent af sagerne ændret eller ophævet,
* 41,3procent af sagerne hjemvist og
* 51,1 procent af sagerne stadfæstet.

*Specifikke tal for Kalundborg Kommune på børnehandicapområdet*
Specifikt for Kalundborg Kommune viser danmarkskortet for 2024, at i alt 10 afgørelser blev påklaget til Ankestyrelsen på børnehandicapområdet. Af disse omgjorde Ankestyrelsen fem af kommunens afgørelser, hvilket svarer til en omgørelsesprocent på 50 procent. Heraf blev en afgørelse ophævet og fire afgørelser hjemvist til fornyet behandling

Dermed lå omgørelsesprocenten på børnehandicapområdet i Kalundborg Kommune på niveau med landsgennemsnittet.

*Voksenhandicapområdet*Den samlede omgørelsesprocent på landsplan var i 2024 på 40,4 procent på voksenhandicapområdet jf. kort nr. 3 ovenfor. Heraf blev

* 4,5 procent af sagerne ændret eller ophævet,
* 35,9 procent af sagerne hjemvist og
* 59,6 procent af sagerne stadfæstet.

*Specifikke tal for Kalundborg Kommune på voksenhandicapområdet*Specifikt for Kalundborg Kommune viser danmarkskortet for 2024, at fem afgørelser blev påklaget til Ankestyrelsen på voksenhandicapområdet. Heraf omgjorde Ankestyrelsen én afgørelse, hvilket svarer til en omgørelsesprocent på 20 procent.

Dermed lå omgørelsesprocenten i Kalundborg Kommune på voksenhandicapområdet 20,4 procentpoint lavere end landsgennemsnittet.

*Tilbagerulning af skærpede krav til kommunalbestyrelsens opfølgning på danmarkskortet*Som led i statens afbureaukratisering er kravet, som blev indført med lov nr. 912 af 21. juni 2022, om, at kommunalbestyrelsen særskilt i forbindelse med behandlingen af danmarkskortet skulle tage stilling til hvorvidt, der skulle udarbejdes en handlingsplan til sikring af den juridiske kvalitet i kommunernes sagsbehandling, blevet afskaffet med virkning fra 1. januar 2025.

*Kommunalbestyrelsens behandling af danmarkskortet 2024*Det følger af retssikkerhedslovens § 79 b, at Kommunalbestyrelsen inden udgangen af det år, hvor danmarkskortet offentliggøres, skal behandle danmarkskortet på et møde. Formålet med behandlingen er at sikre politisk fokus på og ansvar for kvaliteten i sagsbehandlingen i kommunerne med henblik på, at borgernes retssikkerhed opfyldes.

## Økonomiske konsekvenser

Der er ingen bevillingsmæssige konsekvenser.

### Sagens forløb

03/12/2025 Børn- og Familieudvalget 2022-2025
Anbefales.
08/12/2025 Ældre- og Sundhedsudvalget
Godkendt.
09/12/2025 Handicaprådet

Taget til efterretning.
10/12/2025 Økonomiudvalget
Anbefales.

Afbud: Nicolaj Schultz

11/12/2025 Socialudvalget
Taget til efterretning.